Hangon Casino

Hangon Casino, alkuperäiseltä nimeltään Hangon seurahuone, (ruots. "Societetshuset i Hangö" tai "Hangö Casino") on vuonna 1879 valmistunut Hangon Kylpyläpuistossa Plagenin rannalla sijaitseva puinen ravintolarakennus. Nykyään Casino toimi tilausravintolana yksityistilaisuuksia varten. Casino on yksi Hangon tunnetuimmista rakennuksista.
Historia.
Rautatielääkäri Axel Spoof loi ajatuksen Hangon merikylpylän perustamiseksi Suomen suuriruhtinaskunnan aikana vuonna 1875. Casinon merikylpylä perustettiin valtion tuella vuonna 1878. Kylpylän tontille rakennettiin kylpylä- ja ravintolarakennukset. Rakennuksien ympärille rakennettiin englantilainen puisto hiekkakäytävineen ja pelikenttineen. Merikylpylän läheisyyteen suunniteltiin huvilatontteja. Hangon Casinon on suunnitellut arkkitehti Ferdinand von Christierson. Kylpylän rakennuksen suunnitteli E.O. Stenbäck.
Kylpylän painopiste oli terveydenhoidossa.
Nykyistä casinorakennusta kutsuttiin seurahuoneeksi. Alkuperäisessä rakennuksessa oli ravintolasali, kaksi ravintolahuonetta, tarjoiluhuone, bufetti ja suuri veranta. Rakennusta laajennettiin Suomen senaatin tuella ensimmäisen kerran vuonna 1883. Rakennus sai uuden musiikki- ja tanssipaviljongin, sekä verannan. Rakennusta laajennettiin toisen kerran vuonna 1889. Laajennuksen myötä rakennus sai uuden keittiöosaston, verannan ja pelihuoneen. 
Seurahuonetta kutsuttiin myöhemmin kaivohuoneeksi. 
Suuriruhtinas Mihail Nikolajevitš Romanovin poika suuriruhtinas Aleksei Mihailovitš Romanov (1875–1895) vieraili 16-vuotiaana kylpylässä vuonna 1891. Venäläiset aristokraatit olivat Casinon kesävieraita. Casinolla vierailivat myös Carl Gustaf Emil Mannerheim ja Aurora Karamzin. 
Arkkitehti Hjalmar Åberg suunnitteli uudistusuunnitelman, mutta hän erosi tehtävästään. Casinorakennusta uudistettiin jugendtyyliseksi vuonna 1910 Waldemar Aspelinin johdolla. Casinon nykyinen ulkomuoto on Aspelinin käsialaa. 
Hangon Casinon ensimmäinen kukoistuskausi päättyi vuonna 1914, koska tuolloin syttyi ensimmäinen maailmansota. Venäjän vallankumous vuonna 1917 romahdutti varakkaiden venäläisten asiakkaiden määrän.
Kylpylä vuokrattiin yrittäjälle 1920-luvulla, mutta kylpylä päätyi takaisin kaupungin hallintaan. 
Casino koki toisen kukoistuskauden 1930-luvulla, mutta se päättyi talvisodan syttymiseen. Hanko päätyi Neuvostoliitolle talvisodan jälkeen. Suomi valloitti Hangon takaisin jatkosodan aikana joulukuussa vuonna 1941. Kylpylärakennus tuhoutui toisen maailmansodan aikana. Casinon toimintaa jatkettiin vuodesta 1945.
Casino koki uuden kukoistuskauden 1980-luvulla ja siitä tuli juppien suosikkikohde, mutta uusi kukoistuskausi päättyi 1990-luvun lamaan. Rakennus pääsi ränsistymään vuosikymmenien aikana. Kaupunki vuokrasi rakennuksen yrittäjä Timo Ojanaholle, joka kunnosti huonokuntoisen Casinon vuonna 2018. Ojanahon toimintaa luonnehdittiin kulttuuriteoksi.
Nykyaika.
Casinolla on toiminut lukuisia yrittäjiä ja ravintoloitsijoita sen historian aikana. Jukka Ylitalo ja Satu Väkiparta toimivat ravintoloitsijoina vuosina 2009-2012. 
Hanko Sushi toimi rakennuksen tiloissa. Ravintoloitsija Timo Ojanaho luotsasi ravintolaa vuosina 2018-2024. Casino koki Hangon Regatan aikana vandalismia vuonna 2024. Hangon kaupunki irtisanoi sopimuksen Ojanahon Cafetering Oy:n kanssa vuonna 2024.
Nykyään Casino toimi tilausravintolana yksityistilaisuuksia varten.
Hangon Casinon alueelle halutaan rakentaa hotelli.